b'\n_START_ARTICLE_\nManto Tshabalala-Msimang\n_START_PARAGRAPH_\nMantombazana (Manto) Edmie Tshabalala-Msimang (9. lokakuuta 1940 Durban, Etel\xc3\xa4-Afrikka \xe2\x80\x93 16. joulukuuta 2009) oli etel\xc3\xa4afrikkalainen Afrikan kansalliskongressin poliitikko. H\xc3\xa4n oli varsinaiselta ammatiltaan l\xc3\xa4\xc3\xa4k\xc3\xa4ri. H\xc3\xa4n opiskeli Etel\xc3\xa4-Afrikan lis\xc3\xa4ksi Neuvostoliitossa, Tansaniassa, Yhdistyneess\xc3\xa4 kuningaskunnassa, Belgiassa ja Havaijilla._NEWLINE_Tshabalala-Msimang toimi maansa terveysministerin\xc3\xa4 vuosina 1999\xe2\x80\x932008 oltuaan sit\xc3\xa4 ennen vuodesta 1996 varaoikeusministerin\xc3\xa4. Parlamenttiin h\xc3\xa4net valittiin vuonna 1994. H\xc3\xa4nen ministeriydest\xc3\xa4\xc3\xa4n muodostui skandaalimainen, kun h\xc3\xa4n kehotti ihmisi\xc3\xa4 hoitamaan HIV-tartuntaa valkosipulilla ja punajuurella. H\xc3\xa4nen erottamistaan vaadittiin, mutta Thabo Mbeki ei t\xc3\xa4h\xc3\xa4n suostunut. Vasta vuonna 2008 uusi presidentti Kgalema Motlanthe siirsi h\xc3\xa4net pois terveysministerin teht\xc3\xa4vist\xc3\xa4, jolloin h\xc3\xa4nest\xc3\xa4 tuli Minister in the Presidency vuoteen 2009 saakka._NEWLINE_Toinen skandaali syntyi, kun k\xc3\xa4vi ilmi, ett\xc3\xa4 ministeri oli salakuljettanut alkoholia sairaalaan, johon h\xc3\xa4n oli joutunut vuonna 2005 olkap\xc3\xa4\xc3\xa4n leikkauksen ja siit\xc3\xa4 aiheutuneen komplikaation takia. H\xc3\xa4net n\xc3\xa4htiin sairaalassa useaan otteeseen juopuneena. H\xc3\xa4n oli kielt\xc3\xa4ytynyt usein sy\xc3\xb6m\xc3\xa4st\xc3\xa4 sairaalan ruokaa ja vaati sairaalan henkil\xc3\xb6kuntaa ostamaan h\xc3\xa4nelle omaa ruokaa kaupoista. H\xc3\xa4nelle tehtiin my\xc3\xb6s vuonna 2007 maksansiirto, koska h\xc3\xa4n k\xc3\xa4rsi autoimmuunihepatiitista ja kirroosista. Joulukuussa 2009 h\xc3\xa4nen ilmoitettiin kuolleen maksansiirron j\xc3\xa4lkeisiin komplikaatioihin.'